Rosacea

Rosacea er en vanlig kronisk sykdom av ukjent årsak. Mye tyder også på at langvarig utsettelse for sollys, eller solskadet hud kan utløse sykdommen. Personer med tendens til kraftig og langvarig rødming er disponerte. Rosacea debuterer som regel i alderen 25–50 år. Pasienten kan være uten plager i perioder, mens det er andre perioder med betydelig utslett.  Områdene som oftest er røde og ujevne i strukturen, er panne, kinn og hake. Utslettet kan forveksles med acne,(kviser), og kalles av og til de voksnes kviser.Utslettet blir verre av stress, varme, alkohol og en del matvarer. En spesiell form for rosacea er rhinopyma, som er en forstørrelse, rødfarging og uregelmessig form av nesen.

Årsak
Årsaken til rosacea er fortsatt ukjent. Ulike teorier eksisterer, inklusiv økt blodsirkulasjon og overfølsomme blodårer i huden. Midden Demodex folliculorum er også mistenkt å være medvirkende. Siste forskning har vist interesse for såkalte cathelicidin og serinproteaser (antimikrobielle peptider) i huden.

Typer
Det finnes 4 hovedtyper rosacea:

Type 1: Kalles også erythematotelangiektatisk rosacea. Tilstanden kjennetegnes av rødhet og synlige blodårer i kinn.
Type 2: Kalles også papulopustuløse rosacea. Kjennetegnes av et kviseliknende utslett i kinn og synlige blodårer i huden.
Type 3: Kjenntegnes av fet hudtype, og fortykket hud. Kan gi forstørret nese (rhinophym). Rammer særlig menn.
Type 4: Kalles også okulær rosacea. En liten andel av pasienter med rosacea får betennelse på øynene.

Behandling
Rosacea behandles av hudlege med kremer som hemmer betennelse (rozex, finacea) og antibiotika tabletter (tetracycliner). Solbeskyttelse forebygger utbrudd. Blodårer i huden kan fjernes med karlaser.

 Tegn og symptomer  
Rosacea begynner vanligvis med rødhet (ansiktsrødme) i symmetriske flekker nær midten av ansiktet. De generelle tegnene kan variere med alder og kjønn: ansiktsrødme og røde, hovne flekker forekommer ofte hos unge mennesker, små og synlige utvidede blodårer hos eldre, og hevelse i nesen er ofte vanlig hos menn. Andre tegn inkluderer hudfortykkelser (papler eller pustler) og ansiktshevelse. Mange opplever brennende eller stikkende smerter, og kløe forekommer sjelden. 

Rosacea utløses ofte eller forverres av visse faktorer. De nøyaktige risikofaktorene varierer fra person til person, og noen med rosacea kan ha vansker med å identifisere noen konsistente triggere. Vanlige utløsere er ultrafiolett stråling, temperatur i luft og/eller mat, sterk mat, fysisk trening og emosjonell stress. 

Rosacea og søvnproblemer skaper en ond sirkel der hudforverringer forårsaker ubehag om natten på grunn av brenning og kløe, og søvnmangel øker inflammasjon som forverrer rosaceas symptomer. 

 Adferd  
Visse adferdsendringer kan forbedre rosaceas symptomer eller forhindre forverringer. Det anbefales å føre en symptomdagbok for å dokumentere potensielle triggere og unngå disse. Vanlige triggere for forverring inkluderer ultrafiolett lys og irriterende kosmetikk, derfor anbefales personer med rosacea å bruke solkrem (med solfaktor (SPF) 30 eller høyere) og unngå kosmetikk. Hvis bruk av kosmetikk eller sminke ønskes, bør man bruke en oljefri base og concealer. Vanligvis bør man unngå sammentrekkende midler for huden, produkter som kan tørke ut huden og forverre hudbarrieren, inkludert produkter med alkohol, mentol, mynte, kamfer eller eukalyptusolje. Personer bør unngå bruk av skrubber for eksfoliering, kosmetikk eller såpe som inneholder natriumlauretsulfat, eller vannfast sminke på det berørte området, da disse produktene kan skade hudbarrieren og er vanskelige å fjerne. Ved bruk på berørte områder bør man foretrekke milde, såpefrie rensemidler og oljefri fuktighetskrem. Mange hudpleieprodukter er spesielt utviklet for personer med sensitiv hud eller sykdommer som rosacea. Øye-rosacea kan behandles med daglig forsiktig vask av øyelokkene med varmt vann og bruk av kunstige tårer for øyehydrering.

Håndtering av forutgående triggende hendelser, som langvarig opphold i kjølige omgivelser, kan direkte påvirke ansiktsrødme når man befinner seg i varme rom.

 Referanser 

Kilder
Powell FC, Rosacea, N Engl J Med. 2005 Feb 24; 352(8):793-803.
Pelle MT, Crawford GH, James WD, Rosacea: II. Therapy, J Am Acad Dermatol. 2004 Oct; 51(4):499-512; quiz 513-4.     
Gupta AK, Chaudhry MM, Rosacea and its management: an overview, J Eur Acad Dermatol Venereol. 2005 May;19(3):273-85.

 Eksterne lenker 
 Rosacea.org
http://www.dermatologi.no 

Kategori:Sykdommer i hud og underhud